CELEX: 52015PC0148
Language: mt
Date: 2015-04-13
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lid-Danimarka tintroduċi miżura speċjali li tidderoga mill-Artikolu 75 tad-Direttiva tal-Kunsill 2006/112/KE

|
			
		
		
		52015PC0148
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lid-Danimarka tintroduċi miżura speċjali li tidderoga mill-Artikolu 75 tad-Direttiva tal-Kunsill 2006/112/KE /* COM/2015/0148 final - 2015/0074 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Skont l-Artikolu 395 tad-Direttiva
tal-Kunsill 2006/112/KE tat-28 ta' Novembru 2006 dwar is-sistema
komuni ta' taxxa fuq il-valur miżjud (minn hawn ’il quddiem
"id-Direttiva tal-VAT"), il-Kunsill jista', b'azzjoni unanima fuq
proposta mill-Kummissjoni, jawtorizza lil kwalunkwe Stat Membru biex japplika
miżuri speċjali li jidderogaw mid-dispożizzjonijiet ta’ dik
id-Direttiva, sabiex jissimplifika l-proċedura għall-ġbir tat-taxxa
fuq il-valur miżjud (VAT) jew sabiex jipprevjeni ċerti forom ta'
evażjoni jew evitar tat-taxxa. 
Permezz ta’ ittra rreġistrata
mal-Kummissjoni fit-13 ta’ Jannar 2015, id-Danimarka talbet
awtorizzazzjoni biex tapplika miżura li tidderoga mill-Artikolu 75
tad-Direttiva tal-VAT. 
Skont l-Artikolu 395(2) tad-Direttiva
tal-VAT, il-Kummissjoni infurmat lill-Istati Membri l-oħra bit-talba
tad-Danimarka permezz ta' ittri datati t-13 u
l-14 ta' Frar 2015. Permezz ta' ittra datata
s-17 ta' Frar 2015, il-Kummissjoni nnotifikat lid-Danimarka li
kellha l-informazzjoni kollha meħtieġa biex tqis it-talba. 
Kuntest ġenerali
Sabiex tissimplifika l-ġbir tal-VAT u
tiġġieled l-evażjoni tat-taxxa, id-Danimarka talbet deroga
individwali fl-2011 li tippermetti l-introduzzjoni ta’ skema b'rata fissa
għall-użu privat ta’ vetturi kummerċjali ħfief ta’ piż
massimu awtorizzat ta' mhux iktar minn tliet tunnellati li ġew
irreġistrati biss għall-użu kummerċjali. It-talba għal
deroga ġiet approvata mid-Deċiżjoni ta' Implimentazzjoni
tal-Kunsill 2012/447/UE tal-24 ta’ Lulju 2012[1],
u din tiskadi fil-31 ta’ Diċembru 2014. 
Mingħajr tali miżura derogatorja
l-leġiżlazzjoni Daniża timplika li kwalunkwe użu privat ta’
tali vettura rreġistrata biss għal skopijiet kummerċjali jista’
jkollu bħala konsegwenza li l-persuna taxxabbli titlef għalkollox
id-dritt tat-tnaqqis tal-VAT fuq l-ispiża tax-xiri tal-vettura.
Id-Danimarka tagħmel użu minn dispożizzjoni ta' status quo
skont l-Artikolu 176 tad-Direttiva tal-VAT fir-rigward tat-tnaqqis tal-VAT
fuq l-ispejjeż tax-xiri u dawk operazzjonali ta’ vetturi kummerċjali
ħfief ta’ piż massimu awtorizzat ta' mhux iktar minn tliet
tunnellati. Jekk negozju jirreġistra tali vettura kummerċjali
ħafifa għal skopijiet kummerċjali biss, ikun awtorizzat li
jnaqqas il-VAT kollha fuq ix-xiri tal-vettura kif ukoll l-ispejjeż
operazzjonali. Madankollu, negozju li jirreġistra vettura kummerċjali
ħafifa kemm għall-użu kummerċjali kif ukoll personali mhux
awtorizzat li jnaqqas il-VAT fuq l-ispiża tax-xiri, iżda jkun jista’
jnaqqas għalkollox il-VAT fuq l-ispejjeż operazzjonali tal-vettura. 
Is-sistema Daniża kif deskritt hawn fuq
tista’ tkun ikkumplikata u għalja biex tiġi amministrata, kemm
għall-persuna taxxabbli kif ukoll għall-amministrazzjoni tat-taxxa.
Id-Danimarka għalhekk talbet li tapplika proċedura simplifikata kif
mogħtija qabel mid-Deċiżjoni ta' Implimentazzjoni tal-Kunsill
2012/447/UE. Skont l-awtoritajiet Daniżi, il-proċedura ssimplifikata
ħadmet tajjeb ħafna fl-aħħar snin u jsibu raġunijiet
tajbin biex ikomplu b’tali proċedura. Peress li t-talba għal
estensjoni tal-miżura kienet waslet l-ewwel għand il-Kummissjoni wara
l-iskadenza tal-miżura derogattiva mogħtija qabel, din il-proposta ma
tistax testendi miżura preċedenti b’effett retroattiv. 
Is-sistema ta' rata fissa tista' tiġi
użata minn persuna taxxabbli għal massimu ta’ għoxrin jum kull
sena kalendarja għal spiża ta’ 40 DKK kuljum. L-ammont ta’ 40
DKK kuljum se jkopri biss il-VAT u ġie stabbilit mill-Gvern
Daniż fuq il-bażi ta’ analiżi tal-istatistiċi nazzjonali.
Ħlas simili, taħt leġiżlazzjoni nazzjonali separata, ikun
meħtieġ biex ikopri t-taxxa tad-dħul meta tiġi skrappjata
karozza tal-kumpanija, flimkien ma’ soprataxxa fuq it-taxxa
taċ-ċirkolazzjoni. Jekk persuna taxxabbli tuża l-vettura
għal aktar minn għoxrin jum f’sena kalendarja, japplikaw ir-regoli status
quo attwali, u l-persuna taxxabbli titlef għalkollox id-dritt ta'
tnaqqis mill-ispejjeż tax-xiri tal-vettura. 
L-awtoritajiet Daniżi żviluppaw
sistema elettronika li permezz tagħha persuni taxxabbli jistgħu
jħallsu r-rata fissa ta’ kuljum onlajn. L-awtoritajiet jikkunsidraw li
s-sistema tissimplifika l-obbligi ta' kontabbiltà għall-persuni taxxabbli
kif ukoll id-dmir tal-awtoritajiet fiskali biex jiġbru u jimponu t-taxxa.
Il-proċedura simplifikata hija
fakultattiva. Il-persuna taxxabbli xorta tkun tista’ tirreġistra l-vettura
kummerċjali ħafifa tagħha kemm għall-użu
kummerċjali kif ukoll għall-użu privat jekk dan ikun jaqbel
fiċ-ċirkostanzi tagħha. 
2.           RIŻULTATI TA'
KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Ma kienx hemm ħtieġa għal
konsultazzjoni jew għarfien espert estern. Id-deroga se jkollha biss
effett negliġibbli fuq l-ammont totali ta’ dħul mit-taxxa miġbur
fl-istadju ta' konsum finali, filwaqt li hija ta’ benefiċċju
għal negozji li jużaw vetturi kummerċjali ħfief
għall-użu kemm privat kif ukoll professjonali u tissimplifika
l-ġbir tat-taxxa.
3.           ELEMENTI LEGALI TAL-PROPOSTA
Id-Deċiżjoni tawtorizza
lid-Danimarka tintroduċi miżura speċjali li tidderoga
mid-Direttiva tal-VAT fir-rigward tal-kontabbiltà tal-VAT fuq l-użu privat
ta’ ċertu vetturi. 
Bażi legali
L-Artikolu 395 tad-Direttiva tal-VAT.
Prinċipju ta' sussidjarjetà
Meta titqies id-dispożizzjoni
tad-Direttiva tal-VAT li fuqha hija bbażata l-proposta, il-proposta taqa'
fil-kompetenza esklussiva tal-Unjoni. Għalhekk, il-prinċipju
tas-sussidjarjetà ma japplikax.
Prinċipju ta' proporzjonalità
Il-proposta tikkonforma mal-prinċipju ta'
proporzjonalità għar-raġunijiet li ġejjin. 
Id-Deċiżjoni tikkonċerna
awtorizzazzjoni mogħtija lil Stat Membru wara talba tiegħu stess u ma
tikkostitwixxi ebda obbligu. 
Minħabba l-kamp ta’ applikazzjoni limitat
tad-deroga, il-miżura speċjali hija bi proporzjon
għall-għan segwit, jiġifieri biex jiġu ssimplifikati
l-obbligi tal-VAT u l-ġbir tal-VAT, kif ukoll tiġi miġġielda
l-evażjoni tat-taxxa. 
Għażla ta' strumenti
Skont l-Artikolu 395 tad-Direttiva tal-VAT,
deroga mir-regoli komuni tal-VAT hija possibbli biss bl-awtorizzazzjoni
tal-Kunsill li jaġixxi b'mod unanimu fuq proposta mill-Kummissjoni. Barra
minn hekk, Deċiżjoni tal-Kunsill hija l-aktar strument adattat peress
li tista' tiġi indirizzata lill-Istati Membri individwali. 
4.           IMPLIKAZZJONI BAĠITARJA
Il-proposta mhi se jkollha ebda impatt
negattiv fuq ir-riżorsi proprji tal-Unjoni li jirriżultaw mill-VAT.
5.           ELEMENTI MHUX OBBLIGATORJI
Il-proposta hija limitata biż-żmien.

2015/0074 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lid-Danimarka tintroduċi
miżura speċjali li tidderoga mill-Artikolu 75 tad-Direttiva
tal-Kunsill 2006/112/KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta' taxxa fuq
il-valur miżjud[2],
u b'mod partikolari l-Artikolu 395(1) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittra
rreġistrata mal-Kummissjoni fit-13 ta’ Jannar 2015,
id-Danimarka talbet awtorizzazzjoni biex tapplika miżura ta’ deroga
mid-dispożizzjonijiet tad-Direttiva tal-Kunsill 2006/112/KE li tirregola
d-dritt tat-tnaqqis tal-VAT tal-input.
(2)       Il-Kummissjoni infurmat
lill-Istati Membri l-oħra bit-talba li saret mid-Danimarka permezz ta’
ittri datati t-13 u l-14 ta’ Frar 2015. Permezz ta’ ittra datata
s-17 ta’ Frar 2015, il-Kummissjoni nnotifikat lid-Danimarka li kellha
l-informazzjoni kollha li kkunsidrat meħtieġa sabiex tqis it-talba.
(3)       Mingħajr miżura
derogattiva kif mitluba, il-leġiżlazzjoni fid-Danimarka timplika li
jekk vettura kummerċjali ħafifa ta’ piż massimu awtorizzat sa
tliet tunnellati tkun reġistrata mal-awtoritajiet Daniżi bħala
li tintuża għal skopijiet kummerċjali biss, il-persuna taxxabbli
tkun awtorizzata li tnaqqas għalkollox il-VAT tal-input fuq il-kostijiet
tax-xiri u operazzjonali tal-vettura. Jekk tali vettura sussegwentement
tintuża għal skopijiet privati, il-persuna taxxabbli titlef id-dritt
għat-tnaqqis tal-VAT imposta fuq il-kost tax-xiri tal-vettura. 
(4)       Sabiex jittaffew
il-konsegwenzi ta’ dan ir-reġim, id-Danimarka talbet awtorizzazzjoni biex
tapplika miżura speċjali li tidderoga mill-Artikolu 75 tad-
Direttiva tal-Kunsill 2006/112/KE kif mogħtija qabel
mid-Deċiżjoni ta' Implimentazzjoni tal-Kunsill 2012/447/UE[3], li skadiet fil-31 ta’
Diċembru 2014. Il-miżura tippermetti li persuni taxxabbli, li jkunu
rreġistraw vettura għal skopijiet kummerċjali biss, li
jużaw il-vettura għal skopijiet mhux kummerċjali, u li
jikkalkulaw l-ammont taxxabbli ta’ dan l-użu proprju tal-assi
tal-kumpanija [deemed supply] skont l-Artikolu 75
tad-Direttiva 2006/112/KE abbażi ta’ rata fissa ta’ kuljum, minflok ma
jitilfu d-dritt tagħhom li jnaqqsu l-VAT imħallsa fuq il-kost
tax-xiri tal-vettura. 
(5)       Il-metodu ta’ kalkolu
ssimplifikat ikun madankollu limitat għal għoxrin jum ta’ użu
mhux kummerċjali għal kull sena kalendarja, u l-ammont b’rata fissa
ta’ VAT li għandu jitħallas huwa ffissat għal DKK 40 għal
kull jum ta’ użu mhux għan-negozju. Dan l-ammont ġie stabbilit
mill-Gvern Daniż abbażi ta’ analiżi tal-istatistiċi
nazzjonali.
(6)       Din il-miżura, li se
tapplika għal vetturi kummerċjali ħfief b’piż massimu awtorizzat
sa tliet tunnellati, tissimplifika l-obbligi tal-VAT ta’ persuni taxxabbli li,
darba kultant, jagħmlu użu mhux kummerċjali ta’ vettura
rreġistrata għal skopijiet kummerċjali. Madankollu, jibqa'
possibbli li persuna taxxabbli tagħżel li tirreġistra vettura
kummerċjali ħafifa għal skop ta’ negozju kif ukoll
għall-użu personali. Meta tagħmel hekk, il-persuna taxxabbli
titlef id-dritt li tnaqqas il-VAT fuq ix-xiri tal-vettura iżda ma tkun
meħtieġa tħallas ebda imposta ta’ kuljum għal xi użu
privat.
(7)       Li tiġi permessa
miżura li tiżgura li persuna taxxabbli li tagħmel użu mhux
kummerċjali ta’ darba kultant minn vettura rreġistrata għal
skopijiet kummerċjali ma tkunx imċaħħda għalkollox mid-dritt
tat-tnaqqis tal-VAT tal-input fuq dik il-vettura ikun konsistenti mar-regoli
ġenerali dwar tnaqqis kif stabbiliti bid-Direttiva 2006/112/KE. 
(8)       L-awtorizzazzjoni
għandha tkun valida għal perjodu limitat u għalhekk għandha
tiskadi fil-31 ta’ Diċembru 2017. 
(9)       F'każ li d-Danimarka
titlob estensjoni oħra tal-miżura ta' deroga lil hinn mill-2017,
għandu jitressaq rapport ġdid lill-Kummissjoni flimkien mat-talba
għal estensjoni sa mhux aktar tard mill-31 ta’ Marzu 2017.
(10)     Huwa meqjus li d-deroga se
jkollha biss effett negliġibbli fuq l-ammont totali ta' dħul mit-taxxa
miġbur fl-istadju tal-konsum finali, u li mhix se jkollha effetti
negattivi fuq ir-riżorsi proprji tal-Unjoni dovuti mill-VAT.
ADOTTAT DIN ID-DEĊIŻJONI: 
Artikolu 1
B’deroga mill-Artikolu 75
tad-Direttiva tal-Kunsill 2006/112/KE, meta persuna taxxabbli tuża
għal skopijiet privati, jew ta’ dawk impjegati magħha, jew b’mod
iktar ġenerali għal skopijiet oħra barra minn dawk tan-negozju
tagħha, vettura kummerċjali ħafifa li tkun ġiet
irreġistrata għall-użu kummerċjali biss, id-Danimarka hija
awtorizzata li tistabbilixxi l-ammont taxxabbli b’referenza għal rata
fissa għal kull jum ta’ tali użu.
Ir-rata fissa kull jum imsemmija fl-ewwel
paragrafu tkun DKK 40. 
Artikolu 2
Il-miżura msemmija fl-Artikolu 1
tiġi applikata biss fil-każ ta’ vetturi kummerċjali ħfief
b’piż totali massimu awtorizzat ta’ tliet tunnellati. 
Din il-miżura ma tapplikax fejn
l-użu privat jaqbeż l-20 jum kull sena kalendarja.
Artikolu 3
Din id-Deċiżjoni ssir effettiva
fil-jum tan-notifika tagħha.
Din id-Deċiżjoni tiskadi nhar il-31
ta’ Diċembru 2017.
Kwalunkwe talba għal estensjoni
tal-miżura prevista f’din id-Deċiżjoni tiġi
ppreżentata lill-Kummissjoni sal-31 ta’ Marzu 2017.
Tali talba tkun akkumpanjata minn rapport li
jinkludi reviżjoni tal-miżura applikati fuq il-bażi ta’ din
id-Deċiżjoni. 
Artikolu 4
Din id-Deċiżjoni hija indirizzata
lir-Renju tad-Danimarka.
Magħmul fi Brussell,
Magħmul fi Brussell,
                                                                       Għall-Kunsill
                                                                       Il-President
[1]               ĠU L 202, 28,07.2012, p. 24.
[2]               ĠU L 347, 11.12.2006, p. 1.
[3]               ĠU L 202, 28.07.2012, p. 24